b'\n_START_ARTICLE_\nKultur- og folkeopplysningsdepartementet\n_START_PARAGRAPH_\nKultur- og folkeopplysningsdepartementet var et departement i Norge, opprettet 26. september 1940, og lagt ned ved krigens slutt. Statsr\xc3\xa5d i brorparten av denne perioden var Gulbrand Lunde fra Stavanger, som satt i stillingen som kulturminister fra 25. september 1940 (konstituert) inntil sin d\xc3\xb8d i 25. oktober 1942. Det bestod til \xc3\xa5 begynne med av tre avdelinger (den alminnelige avdeling, kulturavdelingen og propagandaavdelingen) og fire direktorater, men ble stadig omorganisert under krigen._NEWLINE_Departementet ble opprettet som en direkte f\xc3\xb8lge av den tyske okkupasjonen, ved Reichskommissar Josef Terboven gjennom forordning av 25. september 1940. Fra starten av bestod det av tre avdelinger og fire direktorater._NEWLINE_Blant avdelingene fantes Propagandaavdelingen, som fra 1944 ble hetende Avdeling for folkeopplysning._NEWLINE_Det mest kjente av direktoratene var nok Pressedirektoratet. Departementet fikk blant annet ogs\xc3\xa5 overf\xc3\xb8rt NRK, Nasjonalgalleriet, Statens kunstakademi og alle andre museer unntatt de vitenskapelige._NEWLINE_Departementets forbilde var Reichskommissariats Hauptabteilung Volksaufkl\xc3\xa4rung und Propaganda, og ble etablert som et redskap i fors\xc3\xb8ket p\xc3\xa5 \xc3\xa5 nazifisere Norge._NEWLINE_Materialet fra dette departementet oppbevares i Riksarkivet.'